钦定古今图书集成/明伦汇编/官常典/第789卷 > 余良肱
## 钦定古今图书集成/明伦汇编/官常典/第789卷 > 余良肱

按《宋史》本传：“良肱，字康臣，洪州分宁人。第进士，调荆
南司理参军。属县捕得杀人者，既自诬服，良肱视验
尸与刃，疑之曰：‘岂有刃盈尺而伤不及寸乎？白府请
自捕逮。未几，更获真杀人者。民有失财物逾十万，逮
平民数十人，方暑，搒掠号呼闻于外，或有附吏耳语，
良肱阴知其为盗，亟捕诘之，赃尽，得改大理寺丞，出’”
知湘阴县。县逋米数千石，岁责里胥代输，良肱论列
之，遂蠲其籍。通判杭州。江湖善溢，漂官民庐舍，良肱
垒石堤二十里障之，潮不为害。时王陶为属官，常以
气犯府帅，吏或诉陶，帅挟憾欲按之，良肱不可曰：“使
陶以罪去，是以直不容也。”帅遂已。后陶官于朝，果以
直闻。知虔州，士大夫死岭外者，丧车自虔出，多弱子
寡妇，良肱悉力振护，孤女无所依者，出俸钱嫁之。以
母老，得知南康军。丁母忧，服除，为三司使判官。方关、
陕用兵，朝议贷在京民钱，良肱力争之，会大臣亦以
为言，议遂格。内府出腐币售三司，三司吏将受之，良
肱独曰：“若赋诸军，军且怨；不则货诸民，民且病。请付
文思以奉帷幄。”改知明州。朝廷方治汴渠，留提举汴
河司。汴水淀淤，流且缓，执政主挟河议，良肱谓：“善治
水者不与水争地，方冬水涸，宜自京左浚治以及畿
右，三年可使水复行地中。”弗听。又议伐汴堤木以资
狭河，良肱言：“自泗至京千馀里，江、淮漕卒接踵者，行
多病暍，藉荫以休。又其根盘错，与堤为固，伐之不便，
屡争”不能得，迺请不与其事。执政虽怒，竟不为屈。改
太常少卿、知涧州，迁光禄卿、知宣州，治为江东最。请
老，提举洪州玉隆观。卒，年八十一。七子：卞、爽最知名。